Diari Oficial de la Generalitat Valenciana


Sumari del DOGV 7722, del 17-02-2016 (2016/947)

ACORD 9/2016, de 2 de febrer, del Consell de Govern de la Universitat de València, pel qual s'aprova el Reglament regulador dels requisits i procediment per a la declaració d'equivalència de títols estrangers d'educació superior a nivell acadèmic de doctor a la Universitat de València.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/a/2016/02/02/(1)/dof/vci/html**

### Dades del document

Número de DOGV
:   7722

Data del DOGV
:   17-02-2016

Secció del DOGV
:   I. DISPOSICIONS GENERALS

Número del document
:   2016/947


Data del document
:   02-02-2016

Organisme emissor
:   Universitat de València

Tipus de document
:   Acord

Descriptors 

:   * legislació

ACORD 9/2016, de 2 de febrer, del Consell de Govern de la Universitat de València, pel qual s'aprova el Reglament regulador dels requisits i procediment per a la declaració d'equivalència de títols estrangers d'educació superior a nivell acadèmic de doctor a la Universitat de València. [2016/947]  
PREÀMBUL  
  
El Reial Decret 967/2014, de 21 de novembre, pel qual s'estableixen els requisits i el procediment per a l'homologació i declaració d'equivalència a titulació i a nivell acadèmic universitari oficial, defineix l'equivalència com el mecanisme a través del qual es reconeix de forma oficial una titulació estrangera com a equivalent a l'exigida per a l'obtenció d'un nivell acadèmic inherent a qualsevol dels nivells en què s'estructuren els estudis universitaris espanyols.  
  
Així mateix, i de conformitat amb el que estableix la disposició addicional cinquena de l'esmentat Reial Decret 967/2014, de 21 de novembre, s'atribueix a les universitats la competència per a declarar l'equivalència dels títols estrangers d'educació superior de nivell acadèmic de doctor, i l'Estat es reserva la competència per als estudis de grau i màster.  
En aquest sentit, i a fi de complir aquesta previsió legal, la Universitat de València regula mitjançant aquest reglament el procediment de declaració d'equivalència amb el qual s'impulsa també l'aplicació de mitjans electrònics en la relació dels usuaris del servei públic d'educació superior amb l'administració universitària.  
  
De fet, i a l'empara del que disposa l'article 27 de la Llei 11/2007, de 22 de juny, d'accés electrònic dels ciutadans als serveis públics, s'estableix l'obligatorietat de realitzar les comunicacions amb mitjans electrònics, atès que les persones que insten aquest procediment pertanyen a col·lectius que, per raó de la seua capacitat tècnica i dedicació professional ?tots ells, titulats superiors amb el grau de doctor?, disposen d'accés als mitjans tecnològics necessaris per a poder relacionar-se electrònicament amb aquesta administració.  
Així doncs, i en virtut dels antecedents indicats, el Consell de Govern, amb l'informe previ de la Comissió d'Estatuts, aprova aquest Reglament regulador dels requisits i procediment per a la declaració d'equivalència de títols estrangers d'educació superior a nivell acadèmic de doctor a la Universitat de València.  
  
  
TÍTOL I  
Disposicions generals  
  
Article 1. Objecte  
1. Aquest reglament regula el procediment per a obtenir la declaració d'equivalència d'un títol estranger d'educació superior al nivell acadèmic de doctor a la Universitat de València.  
2. Mitjançant la declaració d'equivalència a nivell acadèmic universitari oficial de doctor es reconeix oficialment que la formació superada per a l'obtenció d'un títol estranger és equivalent a l'exigida per a l'obtenció del nivell acadèmic 4 de doctor, d'acord amb el que disposa el Reial Decret 1027/2011, de 15 de juliol, pel qual s'estableix el Marc espanyol de qualificacions per a l'educació superior.  
  
  
Article 2. Exclusions  
No es pot declarar l'equivalència als títols estrangers que:  
a) No tinguen validesa acadèmica oficial al país d'origen.  
b) Corresponguen a estudis realitzats, en tot o en part, a Espanya, si els centres no tenen la autorització preceptiva per a impartir aquests ensenyaments, o bé si els ensenyaments sancionats pel títol estranger no estan efectivament implantats a la universitat o institució d'educació superior estrangera en el moment en què aquesta expedeix el títol, d'acord amb el que estableix l'article 86 de la Llei Orgànica 6/2001, de 21 de desembre, d'Universitats.  
c) Hagen estat ja homologats a Espanya o quan els estudis superats per a la seua obtenció hagen estat objecte de convalidació per a continuar estudis a Espanya.  
  
Article 3. Criteris per a la declaració d'equivalència a nivell acadèmic de doctor  
Les resolucions de declaració d'equivalència s'adopten després d'examinar la formació adquirida per la persona sol·licitant i tenint en compte els criteris següents:  
a) L'equiparació entre els nivells acadèmics requerits per a l'accés als estudis conduents a l'obtenció del títol estranger i per a l'accés al títol o titulació espanyola.  
b) La durada del període de formació necessari per a l'obtenció del títol estranger per al qual es pretén l'equivalència a nivell acadèmic, i les competències que aquesta formació permeta adquirir.  
c) L'equiparació entre els nivells acadèmics del títol estranger i del títol o titulació espanyola per a la qual se sol·licita l'equivalència a nivell acadèmic.  
  
TÍTOL II  
Procediment  
  
Article 4. Iniciació del procediment  
1. El procediment de declaració d'equivalència s'inicia mitjançant una sol·licitud de la persona interessada adreçada al Rectorat de la Universitat de València.  
2. La presentació de sol·licituds i la documentació corresponent, així com la pràctica de totes les notificacions administratives, s'ha de realitzar per via electrònica mitjançant el formulari accessible a través de la seu electrònica de la Universitat de València en l'adreça http://entreu.uv.es, segons el que disposen la Llei 11/2007, de 22 de juny, i l'Acord 99/2010, de 9 de juny, del Consell de Govern de la Universitat de València pel qual s'aprova el Reglament de la seu electrònica.  
  
3. La persona sol·licitant s'ha d'identificar per mitjà de qualsevol dels sistemes de signatura acceptats per la seu electrònica. Una vegada emplenada la sol·licitud telemàtica, pot completar el procés electrònic de registre de la sol·licitud adjuntant la documentació preceptiva en format electrònic.  
4. D'acord amb allò establert en la legislació en matèria de procediment administratiu comú de les administracions públiques, si s'adverteix algun defecte formal o alguna omissió en la sol·licitud o en la informació adjunta, es comunicarà a la persona sol·licitant, que disposarà de 10 dies hàbils per a esmenar la falta o adjuntar els documents preceptius, i es farà constar que, si no ho fa així, la petició es tindrà per desistida i s'arxivarà, després d'una resolució a aquest efecte. L'escrit de requeriment s'enviarà per mitjans electrònics, adreçat a la persona signatària de la sol·licitud.  
5. Tots els procediments de comunicació sobre l'estat de tramitació de la sol·licitud, com també les notificacions que es facen en el procediment, es realitzaran per via electrònica, a través de la seu electrònica de la Universitat de València.  
6. El termini de presentació de sol·licituds està permanentment obert.  
  
Article 5. Documentació  
1. La sol·licitud cal presentar-la acompanyada dels documents següents:  
a) Acreditació de la identitat i la nacionalitat de la persona sol·licitant, mitjançant un document expedit per les autoritats competents del país d'origen, o per les autoritats espanyoles competents en matèria d'estrangeria. En el cas de ciutadans espanyols, una fotocòpia compulsada del DNI o passaport.  
b) Còpia compulsada del títol l'equivalència del qual se sol·licita o de la certificació acreditativa de la seua expedició, acompanyada, si escau, de traducció oficial.  
c) Còpia compulsada dels títols que li van donar accés a l'obtenció del títol del qual se sol·licita la declaració d'equivalència, acompanyats, si és el cas, de la traducció oficial corresponent.  
d) Còpia compulsada de la certificació acadèmica dels estudis que ha realitzat la persona sol·licitant per a l'obtenció del títol de doctor/a, acompanyada, si és el cas, de traducció oficial. Cal que hi figuren la durada oficial ?en anys acadèmics- del programa d'estudis, les assignatures cursades, la càrrega horària de cada una i les seues qualificacions.  
  
e) Un exemplar de la tesi realitzada, amb indicació dels membres del jurat i la qualificació obtinguda, acompanyada d'un resum d'entre 10 i 40 pàgines en qualsevol de les llengües oficials per al cas que la tesi no estiga redactada en valencià, espanyol o anglés.  
f) Una memòria explicativa de la tesi doctoral, redactada en espanyol o valencià i signada per la persona interessada, on es facen constar les referències i publicacions a què haja donat lloc.  
g) Autorització expressa perquè la Universitat de València es puga adreçar, si ho considera oportú, a l'autoritat competent expedidora de la documentació presentada, per validar aquesta documentació.  
2. Els documents expedits a l'estranger s'han d'ajustar als requisits següents:  
a) Ser oficials i estar expedits per les autoritats competents en la matèria, d'acord amb l'ordenament jurídic del país de què es tracte.  
  
b) Presentar-se legalitzats per via diplomàtica o, si és el cas, mitjançant la postil·la del Conveni de l'Haia. Aquest requisit no s'exigeix als documents expedits per les autoritats dels estats membres de la Unió Europea o signataris de l'acord sobre l'Espai Econòmic Europeu.  
  
3. En cas de dubte sobre l'autenticitat, validesa o contingut dels documents aportats, la Junta Permanent de l'Escola de Doctorat pot efectuar les diligències necessàries per a la seua comprovació i adreçar-se a l'autoritat competent que els ha expedit per tal de validar els punts dubtosos.  
  
Article 6. Instrucció  
L'òrgan competent per a tramitar i instruir l'expedient de declaració d'equivalència és la Junta Permanent de l'Escola de Doctorat de la Universitat de València.  
  
Article 7. Informe tècnic  
1. Les resolucions d'equivalència s'adopten atenent l'informe motivat previ de la Junta Permanent de l'Escola de Doctorat.  
2. La Junta Permanent de l'Escola de Doctorat designarà una subcomissió per cada branca de coneixement, integrada per tres membres del PDI de l'esmentada Junta, perquè emeten una proposta d'informe sobre la sol·licitud de declaració d'equivalència del títol estranger d'educació superior al nivell acadèmic de doctor.  
3. Si ho consideren convenient, poden recórrer igualment a l'assessorament d'algun altre especialista en la matèria relacionada amb la tesi doctoral realitzada, i també sol·licitar l'aportació de la informació i documentació complementària que consideren necessària per a dur a terme la seua funció.  
4. L'informe de la Junta Permanent té caràcter preceptiu i vinculant als efectes previstos en la legislació en matèria de procediment administratiu comú de les administracions públiques, s'ha de pronunciar en sentit favorable o desfavorable a la declaració d'equivalència i ha de ser emès en el termini de tres mesos. En tot cas, el transcurs del termini màxim legal per a resoldre el procediment es pot suspendre durant el temps que transcórrega entre la petició, que s'ha de comunicar a les persones interessades, i la recepció de l'informe, que igualment els ha de ser comunicada.  
  
Article 8. Resolució  
1. El rector o rectora de la Universitat de València, vista la proposta elevada per la Junta Permanent de l'Escola de Doctorat, resoldrà la sol·licitud de declaració d'equivalència presentada.  
2. El termini màxim per a resoldre i notificar la resolució d'aquest procediment és de sis mesos comptats des de la data en què ha estat presentada la sol·licitud de declaració d'equivalència al registre general de la Universitat de València.  
3. La falta de resolució expressa en el termini assenyalat permet entendre desestimada la sol·licitud d'equivalència.  
4. La declaració d'equivalència al nivell acadèmic de doctor no implica, en cap cas, l'homologació, declaració d'equivalència o reconeixement d'un altre o altres títols estrangers dels quals estiga en possessió la persona interessada, ni el seu reconeixement a Espanya a nivell diferent del de doctor.  
  
Article 9. Certificat d'equivalència  
1. A l'efecte de l'acreditació de la declaració d'equivalència, la Universitat de València emetrà el certificat corresponent, on es farà constar el títol estranger objecte de declaració d'equivalència i la universitat emissora.  
2. La Universitat de València ho comunicarà a la Sotsdirecció General de Títols i Reconeixement de Qualificacions del Ministeri d'Educació, Cultura i Esport, a l'efecte de la seua inscripció en la secció especial del Registre de titulats universitaris oficials.  
  
DISPOSICIÓ ADDICIONAL  
  
La presentació de sol·licitud de declaració d'equivalència merita la taxa fixada legalment.  
  
DISPOSICIONS TRANSITÒRIES  
  
Primera  
A l'alumnat que ha iniciat a la Universitat de València els tràmits d'homologació d'acord amb el Reial Decret 285/2004, li és aplicable la reglamentació reguladora del procediment d'homologació establerta en el reglament aprovat mitjançant l'Acord 21/2007, del Consell de Govern, de 30 de gener.  
  
Segona  
Mentre no estiga disponible el procediment de declaració d'equivalència a la seu electrònica de la Universitat de València, les sol·licituds s'han de presentar en paper al registre general de la Universitat o als llocs establerts en la legislació en matèria de règim jurídic del sector públic.  
  
DISPOSICIÓ DEROGATÒRIA  
  
L'entrada en vigor d'aquest reglament suposa la derogació de totes les disposicions de la Universitat de València que contradiguen en tot o en part el que aquesta disposa, i expressament queda derogat el Reglament per a l'homologació dels títols estrangers d'ensenyament superior pels graus acadèmics de postgrau, aprovat mitjançant l'Acord 21/2007, del Consell de Govern, de 30 de gener.  
  
DISPOSICIÓ FINAL  
  
Aquest reglament entra en vigor l'endemà de la seua publicació en el Diari Oficial de la Comunitat Valenciana.  
  
València, 2 de febrer de 2016.- El rector: Esteban Morcillo Sánchez.


Còpia Permalink ELI